Je Guillemin, dit Forestier, d’Arlay, fais savoir à touz... que, come mes très chiers, bien amez et redoutés sires messires Jehans de Chalon, sires d’Arlay, m’ait receu et pris en son homme lige de main et de bouche, en la meniere et en la forme que il ai acostumé de recevoir ses gentishomes, je recognois que j’ay repris de mondit bien amé et redoté signour et tiens en fié ligemant de luy, devant touz autres signours, tout quanque je ay ne puis avoir, dois le temps passey tantque au jour de la confection de ces lettres, soit en champs, em prez, em bois, en vignes, en chasaux et toutes autres choses, comant qu’ales soient nommées ne appelées, et quantque je porray conquerir ou temps à venir, sauz ceu qui est ou sara d’autrui fié. Et est assavoir que de tout droit, raisons, actions, quereles et demandes que mes très chiers et redoutés sires ait ne puisse avoir contre moy, de tout le temps passey tantque au jour de la confection de ces lettres, de quelque chose que ceu soit, il m’a quitté et mes hoirs et quitte dou tout en tout, sans jemas [riens] demander [à] moy ne es miens, pour luy ne pour autruy; et wet et outroie à moy, Guillemin, que je et mes hoirs tignons et puissons tenir toutes nostres maisons et nostre chasaux franches, en som bourc d’Arlay, de toises et de toutes autres costumes, en accressance dou fié que nous tenons et tendrons de luy. Et ces covenances toutes ci dessus escriptes, je, lidiz Guillemin, promet loialmant et em bone foy, pour moy et pour mes hoirs, garder et tenir fermemant, pour moy et pour mes hoirs, à mon devantdit bien amé et redoté signour et à ses hoirs toutjourmais, sanz jemas aler encontre par moy ne par autruy. En tesmoignaige de laquel chose, je Guillemin ay requis et fait metre en ces lettres le seaul frere Symon de Goncens, humile abbé, par la grace Deu, de Baume, emsamble le seaul mons. Pierre Le Bois, curé d’Allay... Faites et données l’am de grace corrant par mil CCC et doux, ou mois de janvier.